b'\n_START_ARTICLE_\nRedder\n_START_PARAGRAPH_\nEn redder var oprindelig en betegnelsen for en medarbejder ansat hos Falck, der var besk\xc3\xa6ftiget med rednings- eller assistanceopgaver. Betegnelsen bruges i dag ogs\xc3\xa5 om ambulancepersonale ansat f.eks. i K\xc3\xb8benhavns Brandv\xc3\xa6sen_NEWLINE_Den fagl\xc3\xa6rte/ufagl\xc3\xa6rte redder kan bl.a. v\xc3\xa6re besk\xc3\xa6ftiget med autohj\xc3\xa6lp, forebyggelse og udbedring af storm- og vandskader, dyreredning, ambulancek\xc3\xb8rsel, redning, dykkertjeneste, brandslukning, siddende patientbefordring m.v._NEWLINE_Erhvervsbetegnelsen, redder, bruges ogs\xc3\xa5 om en fagl\xc3\xa6rt person der har gennemg\xc3\xa5et erhvervsuddannelsen til redder. Den praktiske del af uddannelsen kan eksempelvis gennemf\xc3\xb8res hos Falck eller Roskilde Brandv\xc3\xa6sen. Den teoretiske del foreg\xc3\xa5r hos EUC Vest i Esbjerg og Erhvervsskolen i Nordsj\xc3\xa6lland, Hiller\xc3\xb8d. Reddereleven bliver ved uddannelsens start ansat i virksomheden og modtager l\xc3\xb8n under hele uddannelsen._NEWLINE_Som fagl\xc3\xa6rt redder vil man prim\xc3\xa6rt v\xc3\xa6re tilknyttet ambulancetjensten, men andre arbejdsopgaver som brandslukning kan ogs\xc3\xa5 forekomme._NEWLINE_\xc3\x98nsker man besk\xc3\xa6ftigelse inden for ambulancetjenesten i Danmark er redderuddannelsen p\xc3\xa5 nuv\xc3\xa6rende tidspunkt den eneste indgangsvinkel (sygeplejersker, og l\xc3\xa6ger kan dog i et vist omfang deltage i det pr\xc3\xa6hospitale arbejde)_NEWLINE_Sundhedsstyrelsen kan godkende udenlandske ambulanceuddannelser til brug i Danmark._NEWLINE_Uddannelsen til redder med speciale i ambulance er normeret til 2 \xc3\xa5r og 3 m\xc3\xa5neder og inkluderer skole, hospitals- og praktikophold. Uddannelsen til redder med speciale i autohj\xc3\xa6lp er normeret til 1 \xc3\xa5r og 9 m\xc3\xa5neder.\n_START_SECTION_\nMerit\n_START_PARAGRAPH_\nDen nye redderuddannelse rummer mulighed for merit, hvor f\xc3\xb8lgene uddannelser er forh\xc3\xa5ndsgodkendt:_NEWLINE_SOSU-HJ\xc3\x86LPER_NEWLINE_SOSU-ASSISTENT_NEWLINE_SYGEPLEJERSKE_NEWLINE_RADIOGRAF_NEWLINE_SYGEPASSER 1, sanitetsgrunduddannelse (Forsvarets sanitetsuddannelser) \xe2\x80\x93 FSS 34-000_NEWLINE_SYGEPASSER 2, Sanitetsuddannelse trin 2 FSU 202 (Forsvarets sanitetsuddannelser)_NEWLINE_SANITETS GRUNDUDDANNELSE FSU 205 (Forsvarets sanitetsuddannelser)_NEWLINE_SYGEPASSER TRIN 3 FSU 203 (Forsvarets sanitetsuddannelser)\n_START_SECTION_\nEfteruddannelse\n_START_PARAGRAPH_\nDer er flere videreuddannelses muligheder efter endt uddannelse. Inden for ambulancetjenesten kan dette v\xc3\xa6re som: ambulancebehandler, l\xc3\xa6geassistent, supervisor/ambulanceinstrukt\xc3\xb8r og paramediciner/akutredder. Inden for brandtjeneste: instrukt\xc3\xb8r, holdleder og indsatsleder.'